Manuel Escorcio in hospitaalManuel Escorcio (Foto: Manuel Escorcio/Facebook) Die Afrikaanse sanger Manuel Escorcio is Maandag in die hospitaal opgeneem. Hoewel die stand van sy gesondheid nie in dié stadium bekend is nie, blyk dit uit plasings op sosiale media dat Escorcio tans mediese toetse moet ondergaan. Manie Jackson, ŉ vriend van Escorcio, het in ŉ Facebook-plasing gesê Escorcio verkeer in erge pyn en het vreeslik baie gewig verloor. Die Suid-Afrikaanse Legendes-museum het ook die nuus bevestig en gebede vir die 72-jarige sanger versoek. “Ons vra vir gebed vir die legendariese sanger, Manuel Escorcio, wat tans in die hospitaal is vir toetse. Ons dink aan jou Manny,” lui ŉ Facebook-plasing deur die museum. Escorcio is in 2018 deur die Federasie van Afrikaanse Kultuurvereniginge (FAK) met ŉ Prestige-toekenning vir sy bydrae tot Afrikaanse musiek vereer, en in 2020 het die Suid-Afrikaanse Legendes-museum hom as ŉ lewende legende ingehuldig. Escorcio was een van slegs 20 legendes van wie daar ook ŉ borsbeeld gemaak is. Hou Maroela Media dop vir meer.